b"\n_START_ARTICLE_\nCant\xc3\xb3 del Canig\xc3\xb3\n_START_SECTION_\nHist\xc3\xb2ria\n_START_PARAGRAPH_\nA les eleccions departamentals franceses del 2015 va entrar en vigor una nova redistribuci\xc3\xb3 cantonal, definida pel decret de 26 de febrer del 2014, en aplicaci\xc3\xb3 de les lleis del 17 de maig del 2013 (loi organique 2013-402 i loi 2013-403). A partir d'aquestes eleccions els consellers departamentals s\xc3\xb3n escollits per escrutini majoritari binominal mixt. Des d'aquestes eleccions els electors de cada cant\xc3\xb3 escullen dos membres de sexe diferent al consell departamental, nova denominaci\xc3\xb3 del consell general, i que es presenten en parella de candidats. Els consellers departamentals s\xc3\xb3n escollits per sis anys en escrutini binominal majoritari a dues voltes; per l'acc\xc3\xa9s a la segona volta cal un 12,5% dels vots inscrits en la primera volta. A m\xc3\xa9s es renoven la totalitat de consellers departamentals. El nou sistema de votaci\xc3\xb3 requeria una redistribuci\xc3\xb3 dels cantons, i el nombre es va reduir a la meitat arrodonit a la unitat senar superior si el nombre no \xc3\xa9s sencer senar, aix\xc3\xad com unes condicions de llindar m\xc3\xadnim. Als Pirineus Orientals el nombre de cantons va passar de 31 a 17._NEWLINE_El nou cant\xc3\xb3 del Canig\xc3\xb3, n\xc3\xbamero 2 dels 17 existents, \xc3\xa9s format per comunes dels antics cantons d'Arles (8 comunes: Arles, els Banys d'Arles i Palald\xc3\xa0, la Bastida, Cortsav\xc3\xad, Montbol\xc3\xb3, Montferrer, Sant Mar\xc3\xa7al i Teul\xc3\xads), de Vin\xc3\xa7\xc3\xa0 (18 comunes: Bula d'Amunt, Bulaternera, Casafabre, Espir\xc3\xa0 de Conflent, Estoer, Finestret, Glorianes, Illa, J\xc3\xb3c, Marqueixanes, Prunet i Bellpuig, Rigard\xc3\xa0, Rod\xc3\xa8s, Sant Miquel de Llotes, Vallest\xc3\xa0via, Vallmanya i Vin\xc3\xa7\xc3\xa0), de Prada (6 comunes: Castell de Vernet, Cornell\xc3\xa0 de Conflent, Fillols, Full\xc3\xa0, Tauriny\xc3\xa0 i Vernet), de Prats de Moll\xc3\xb3 i la Presta (6 comunes: Costoja, la Menera, Prats de Moll\xc3\xb3 i la Presta, Sant Lloren\xc3\xa7 de Cerdans, Serrallonga i el Tec), d'Oleta (3 comunes: Mentet, Pi de Conflent i Saorra) i Ceret (2 comunes: Reiners i Tellet). Amb aquesta redistribuci\xc3\xb3 administrativa, el territori del cant\xc3\xb3 supera els l\xc3\xadmits del districte, amb 16 comunes situades al districte de Ceret i 25 al de Prada. La seu del cant\xc3\xb3 \xc3\xa9s als Banys d'Arles i Palald\xc3\xa0.\n_START_SECTION_\nConsellers generals\n_START_PARAGRAPH_\nAl final de la primera volta de les eleccions departamentals franceses de 2015 hi havia passat tres binomis: S\xc3\xa9gol\xc3\xa8ne Neuville i Alexandre Reynal (PS, 37,92%), Anne-Marie Canal i Claude Ferrer (DVD, 23,62%) i Fran\xc3\xa7ois De La Robertie i Odile Lemaire (FN, 23,31%). La taxa de participaci\xc3\xb3 fou del 57,91% (9.628 votants sobre 16.626 inscrits) contra el 55,72% a nivell departamental i 50,17% a nivell nacional._NEWLINE_En la segona volta, S\xc3\xa9gol\xc3\xa8ne Neuville i Alexandre Reynal foren elegits amb el 51,1% dels vots emesos i amb una taxa de participaci\xc3\xb3 del 60,59% (4.913 vots de 10.074 votants i 16.626 inscrits)."